<classify> WAZIRI Mkuu, Kassim Majaliwa amesema mtu yeyote anayekwaza wawekezaji nchini, atachukuliwa hatua kali.Hivyo, amemuagiza Mkuu wa Mkoa wa Mtwara, Gelasius Byakanwa amchukulie hatua Kaimu Mkurugenzi wa Halmashauri ya Mtwara, Maisha Mtipa baada ya kumtaka mwekezaji alipe Sh milioni 31.6 kwa ajili ya gharama za vikao ili aweze kupatiwa eneo.Ametoa agizo hilo wakati akifungua Kongamano la Uwekezaji na Maonesho ya Biashara Mkoa wa Mtwara, lililofanyika kwenye Viwanja vya Chuo cha Ualimu Mtwara.Yeyote anayekwaza uwekezaji nchini kwa kuwasumbua wawekezaji tutamshughulikia kabla ya kuwasumbua wawekezaji,alisema.Alisema Mtipa alimuandikia barua mwekezaji wa kampuni ya MBR Internation Company Limited, akimtaka alipe Sh milioni 31.6 kwa ajili ya kulipa kamati mbalimbali zikiwemo Sh milioni 1.95 kwa kamati ya menejimenti ya Halmashauri hiyo. Waziri Mkuu alisema,fedha nyingine shilingi milioni 2.27 kwa kamati ya kugawa ardhi ya wilaya, shilingi milioni 4.43 Kamati ya Uchumi Ujenzi na Mazingira, Kamati ya Fedha, Utawala na Mipango shilingi milioni 5.14 na shilingi milioni 17.79 Baraza la madiwani ili wagawane tu, huu ni utaratibu wa wapi? huku ni kufukuza na kukwaza wawekezaji.Alisema serikali imeshaondoa tozo zaidi ya 150, zilizokuwa zinakwaza wawekezaji kupata uwekezaji katika maeneo mbalimbali nchini, hivyo haitaki kusikia mahali popote, panawekwa tozo zenye kuwakwaza wawekezaji.Alisema kuwa hatua zitakazochukuliwa kwa Mtipa, ziwe fundisho kwa halmashauri zote nchini.Mapema, Waziri Mkuu alizungumzia uuzwaji wa korosho na kuagiza kwamba mfumo uliotumika katika mnada wa kwanza wa uuzwaji wa zao la korosho uliofanyika juzi, ndio unaopaswa kuendelea, hivyo aliagiza wahusika wausimamie vizuri ili usiingie dosari.Alisema Serikali ilibaini changamoto katika uuzwaji wa mazao mengine ya pamba na kahawa ya uwepo wa watu, ambao wananunua mazao nje ya mfumo kama kangomba, hivyo ni muhimu wakadhibitiwa ili fedha zote ziende kwa wakulima.Waziri Mkuu pia aliagiza maandalizi yawe yanakwenda pamoja na msimu, kama suala la magunia wasiachiwe watu wa ushirika pekee, bali wakuu wa mikoa na wilaya nao washiriki katika kutatua tatizo hilo ili minada ifanyike kikamilifu.Pia chama kikuu cha ushirika pamoja na vyama vya msingi, wazuie kuwepo kwa makato ya hovyo ambayo yalishaondolewa na serikali ili kuhakikisha mkulima haumizwi kwa kupunguzwa kwa malipo yake.Akizungumzia kuhusu kilimo cha zao la korosho, Waziri Mkuu alitoa rai kwa viongozi wa mkoa wa Mtwara kuwa wasibweteke, kwani mikoa mingine nayo imeanza kulima korosho, hivyo waweke mikakati mizuri ili zao la korosho liendelee kuwa zao kuu la biashara kwa mkoa.Alisema serikali kwa upande wake, itaendelea kuweka mazingira rafiki na miundombinu wezeshi kwa ajili ya kuvutia wawekezaji wa ndani na nje kuwekeza mkoani Mtwara.Tusisahau kuwa mkoa wa Mtwara ni korosho na korosho ndiyo mkoa. Hili linadhihirishwa na usemi wa wenyeji kuwa korosho ni dhahabu ya kijani. Mtwara ndiyo mzalishaji mkubwa wa korosho Tanzania, huzalisha zaidi ya asilimia 65 ya korosho zote nchini, alisema.Waziri Mkuu alitumia fursa hiyo kuwaasa wawekezaji wote kwamba waondoe hofu kuhusu kuwekeza Mtwar,a kwa sababu mkoa wa Mtwara wa sasa ni tofauti na Mtwara ile waliyokuwa wanaisikia zamani, uchumi wake unakuwa.  <topic>: kitaifa 